CELEX: E2016G0005
Language: lt
Date: 1474502400000
Title: 2016 m. rugsėjo 22 d. ELPA valstybių nuolatinio komiteto sprendimas Nr. 5/2016/SC dėl projektų ir programų, vykdomų pagal 2014–2021 m. finansinį mechanizmą, audito [2017/315]

23.2.2017   
            
            
               LT
            
            
               Europos Sąjungos oficialusis leidinys
            
            
               L 45/18
            
         ELPA VALSTYBIŲ NUOLATINIO KOMITETO SPRENDIMAS Nr. 5/2016/SC
   2016 m. rugsėjo 22 d.
   dėl projektų ir programų, vykdomų pagal 2014–2021 m. finansinį mechanizmą, audito [2017/315]
   ELPA VALSTYBIŲ NUOLATINIS KOMITETAS,
   atsižvelgdamas į Europos ekonominės erdvės susitarimą (toliau – EEE susitarimas),
   atsižvelgdamas į Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimą dėl 2014–2021 m. EEE finansinio mechanizmo,
   atsižvelgdamas į 38c protokolą dėl 2014–2021 m. EEE finansinio mechanizmo, įtrauktą į EEE susitarimą minėtu Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimu dėl 2014–2021 m. EEE finansinio mechanizmo,
   atsižvelgdamas į Norvegijos Karalystės ir Europos Sąjungos susitarimą dėl 2014–2021 m. Norvegijos finansinio mechanizmo,
   atsižvelgdamas į 2016 m. birželio 2 d. ELPA valstybių nuolatinio komiteto sprendimą Nr. 2/2016/SC, kuriuo iš dalies keičiamas 2004 m. birželio 3 d. ELPA valstybių nuolatinio komiteto sprendimas Nr. 4/2004/SC, įsteigiantis Finansinio mechanizmo komitetą,
   atsižvelgdamas į 2016 m. birželio 2 d. ELPA valstybių nuolatinio komiteto sprendimą Nr. 3/2016/SC, kuriuo išplečiamos EEE finansinio mechanizmo ir Norvegijos finansinio mechanizmo biuro funkcijos,
   atsižvelgdamas į 2002 m. spalio 23 d. ELPA priežiūros institucijos ir Teismo komiteto sprendimą Nr. 5/2002 dėl ELPA (3 valstybių – Norvegijos, Islandijos ir Lichtenšteino) auditorių valdybos įgaliojimų,
   NUSPRENDĖ:
   1 straipsnis
   Auditorių valdyba yra aukščiausia institucija, kuriai pavesta atlikti programų ir projektų, vykdomų pagal 2014–2021 m. EEE finansinį mechanizmą (toliau – EEE finansinis mechanizmas), auditą. Šis auditas apima paramą gaunančių valstybių programas ir projektus, paramą gaunančių valstybių programų ir projektų valdymą ir EEE finansinio mechanizmo įgyvendinimą. Auditorių valdyba taip pat gali atlikti Finansinio mechanizmo biuro veiklos, susijusios su EEE finansiniu mechanizmu, auditą.
   2 straipsnis
   Auditorių valdybą sudaro ELPA valstybių, kurios yra EEE susitarimo šalys, piliečiai; pageidautina, kad jie būtų ELPA valstybių aukščiausiųjų audito institucijų nariai. Jų nepriklausomumas neturi kelti abejonių. Auditoriumi negali būti skiriamas ELPA pareigūnas, jeigu nuo jo tarnybos bet kurioje iš ELPA institucijų pabaigos nėra praėję treji metai.
   3 straipsnis
   Pagal 1 straipsnį auditą atliekantys Auditorių valdybos nariai yra tie patys asmenys, paskirti 2013 m. gruodžio 12 d. ELPA priežiūros institucijos ir Teismo komiteto sprendimais Nr. 9, 10 ir 11 dėl ELPA (trijų valstybių – Norvegijos, Islandijos ir Lichtenšteino) Auditorių valdybos narių skyrimo tai pačiai tuose sprendimuose nustatytai kadencijai. Pasibaigus jų kadencijai, auditą pagal 1 straipsnį atliekantys Auditorių valdybos nariai yra ELPA priežiūros institucijos ir Teismo komiteto sprendimu paskirti asmenys.
   4 straipsnis
   Eidami savo pareigas Auditorių valdybos nariai yra visiškai nepriklausomi.
   5 straipsnis
   Auditorių valdybos nariai, atlikdami su abiem finansiniais mechanizmais susijusios veiklos auditą, glaudžiai bendradarbiauja su asmeniu (asmenimis), kuriam pavesta atlikti atitinkamą auditą pagal 2014–2021 m. Norvegijos finansinį mechanizmą.
   6 straipsnis
   1 straipsnyje nurodyto pagrįsto ir proporcingo audito išlaidos finansuojamos iš EEE finansinio mechanizmo administracinio biudžeto. Nuolatinis komitetas, remdamasis Auditorių valdybos biudžeto pasiūlymu ir Finansinio mechanizmo komiteto rekomendacija, priima sprendimą dėl šiam tikslui skirtinos sumos.
   7 straipsnis
   Auditorių valdyba pagalbai gali pasitelkti išorės ekspertus. Išorės ekspertai turi atitikti tuos pačius nepriklausomumo reikalavimus ir vykdyti 5 straipsnyje numatytą tą pačią bendradarbiavimo pareigą kaip Auditorių valdybos nariai.
   8 straipsnis
   Apie 1 straipsnyje nurodytą auditą Auditorių valdyba turi informuoti Finansinio mechanizmo komitetą ir atsiskaityti ELPA valstybių nuolatiniam komitetui. Ji gali teikti pasiūlymus dėl veiksmų.
   9 straipsnis
   Auditorių valdyba siūlo 1 straipsnyje nurodyto audito sąlygas ir pasikonsultavusi su Finansinio mechanizmo komitetu jas teikia ELPA valstybių nuolatiniam komitetui nustatyti.
   10 straipsnis
   Šis sprendimas įsigalioja nedelsiant.
   11 straipsnis
   Šis sprendimas skelbiamas Europos Sąjungos oficialiojo leidinio EEE skyriuje ir jo EEE priede.
   
      Priimta Briuselyje 2016 m. rugsėjo 22 d.
      
         
            Nuolatinio komiteto vardu
         
         Bergdis ELLERTSDÓTTIR
         
            Pirmininkė
         
         Kristinn F. ÁRNASON
         
            Generalinis sekretorius